Motorfietsryer uit diep kloof gered | Maroela Media
Die man is ernstig beseer nadat hy by 'n krans in Pelgrimsrus afgerol het (Foto: Verskaf)
'n 35-jarige man is uit 'n 30 m diep kloof gered nadat sy motorfiets 'n randsteen getref en hy teen 'n krans van die Rowerspas naby Pelgrimsrus, Mpumalanga, afgerol het.
Volgens Russel Meiring, woordvoerder van ER24, is paramedici en 'n bergreddingseenheid Sondag omstreeks 13:00 na die toneel ontbied. Die man is in die kloof aangetref.
"Paramedici en reddingwerkers het met behulp van toue in die krans afgedaal om die man te red," sê Meiring.
"Die man het talle ernstig beserings opgedoen en was in 'n kritieke toestand. Paramedici het hom op die toneel behandel voordat hy per helikopter na Mediclinic Nelspruit geneem is vir verdere mediese behandeling."
Willie Nel, 'n inwoner van Pretoria, vertel hy en sy gesin was op pad van die Krugerwildtuin terug huis toe, toe hulle op die ongelukstoneel afgekom het. Die pad was vir verkeer gesluit en hy sê hul reis is met omtrent twee uur vertraag.
"Ons het op die toneel gehoor dat die man glo nie sy draai behoorlik kon kry nie en toe 'n randsteen met sy motorfiets getref het. Hy het van die motorfiets afgeval en teen die krans afgerol," vertel Nel.
Arme man! Hoop hy herstel gou!
Dis een gevaarlike kronkelpad daar met dosyne skerp draaie. Ek het al gesien hoe roekeloos jaag die motorfietsryers daar. Een glipsie kan fataal wees.